**Hjelpeapparat og prosedyrer for studenter med utfordringer**

Vi ønsker at alle studenter på BAS skal være klar over og ha kunnskap om hvilke prosedyrer og tilgjengelig hjelpeapparat som finnes når en student ved BAS har utfordringer av ulik art.

Vi henviser i første omgang til websiden vår, under beredskapsplan, der finner man vedlegg med alarmliste og kontaktinfo til mange ulike hjelpeinstanser i samfunnet. (bla. Studentsamskipnaden, studentprester, Livskrisehjelpen)   
Se også oppslagstavlen utenfor biblioteket der relevant informasjon er slått opp.

**Første bud når en student har utfordringer er å ta kontakt med lærer, rektor eller administrasjon.**

Vi kan ikke hjelpe eller formidle hjelp uten at vi blir orientert.

**TAUSHETSPLIKT**Alle ansatte ved BAS har taushetsplikt.   
Dersom en student tar noe opp med lærer/hjelpelærer må man bli enig om man ønsker at læreren skal gå videre med til administrasjonen eller ikke. En lærer skal behandle informasjon fortrolig.  
Lærer er orientert om prosedyren.

**OMBUDSPERSONER**Er det saker som går ut over lærer-student nivået, kan dette formidles til administrasjonen. Vi ønsker å ha en lav terskel for å bli kontaktet av studentene. Rektor er fleksibel og kan ta studentsamtaler på kort notis. Studiekonsulentene blir med på disse samtalene dersom ønskelig.

Studiekonsulentene er **ombudspersoner** for studenten. Det betyr at studentene kan varsle om alle vanskelige og utfordrende situasjoner direkte til dem.

Anne M. Hansen er ombudsperson for 1.-3. klasse. [anne@bas.org](mailto:anne@bas.org), tlf. 55353880  
Siv G. Aardal er ombudsperson for 4.-5.klasse. [siv@bas.org](mailto:siv@bas.org), tlf. 55363880

Rektor Cecilie Andersson kan alltid kontaktes, uavhengig av klassetrinn. [ca@bas.org](mailto:ca@bas.org), tlf. 98836892

Vi ønsker dialog, og vil forsøke å hjelpe og tilrettelegge så godt som mulig innenfor de rammer BAS har mulighet til. Hvis problemet er av en sånn art at det ikke er mulig for skolen å tilrettelegge og hjelpe, følger vi opp studentene i forhold til eksterne hjelpeinstanser.

**STUDENTOMBUD**BAS har også inngått avtale med Uib og NHH om at vi deler på et felles studentombud. Studentombudet avgjør ikke saker, men vil kunne rådgi deg i alle saker som gjelder forholdet mellom deg som student og BAS. Typiske saker studentombudet kan hjelpe til med er saker som gjelder:   
Formell feil på eksamen  
Avslag på søknader om tilrettelegging, innpass, utveksling etc.  
Mistanke om juks  
Varsling  
Trakassering

Du vil kunne få råd om prosessen videre, hvilken dokumentasjon som er viktig, hvordan du best kan fremme saken din. Studentombudet fører ikke saken din, men fungerer som en rådgiver. Det er en pågående prosess med å ansette nytt Studentombud, vi oppdaterer informasjonen her når den er klar. I mellomtiden, ta kontakt med administrasjonen BAS.

**EKSTERNE HJELPEINSTANSER  
Studentsamskipnaden SAMMEN** er en nær samarbeidspart. De har et bredt og variert hjelpetilbud, som går på rådgivning, ulike kurs for å mester studiene og hverdagen bedre. Innenfor helse tilbyr de gratis psykologhjelp, de formidler lege og tannlege. <https://www.sammen.no/no/bergen/>

Noen situasjoner er for studentene såpass alvorlige og prekære at vi formidler kontakt med **Livskrisehjelpen**. Dette er Bergen kommune sitt tilbud til mennesker i akutte livskriser. I tillegg til akutt hjelp, kan de og henvise deg videre i det offentlige hjelpeapparatet. Vi har veldig god erfaring med Livskrisehjelpen, og ser at dette kan være et svært viktig tilbud for studenter som sliter med ulike ting.   
Livskrisehjelpen holder til på Bergen legevakt, på Danmarksplass. De kan kontaktes på tlf. 55568754. De har åpent hverdager kl. 0830-2230 /Helg og helligdager 1200-2030. BAS kan hjelpe deg med å kontakte Livskrisehjelpen om ønskelig.

**KRENKELSER**I tilfeller der **s**tudenter opplever uønsket oppmerksom fra lærere, ansatte, medstudenter eller andre personer tilknyttet BAS, har skolen prosedyrer og retningslinjer vi følger. Dette kan være **uønsket seksuell oppmerksomhet, trakassering eller andre krenkelser.**  
Alle ansatte ved BAS signerer på erklæring at de skal opptre profesjonelt og redelig over studenter. Vi har særlig fokus på at lærer-student innebærer et maktforhold som ikke skal utnyttes.   
Dersom studenter opplever saker av denne art, ønsker vi å få beskjed om det så raskt som råd er.  
Varsle en av de følgende: Anne M. Hansen, Siv Aardal, Cecilie Andersson. (tlf./epost: se over)   
   
Vi har en prosedyre som vi følger, og vil tilstrebe å løse situasjonen til beste for studenten. Overfor den anklagede part oppretter vi sak med påfølgende konsekvenser. Disse sakene er omfattet av personvern, og det vil ikke nødvendigvis være synlig for studentmassen.